ສສກ ປະດັບຫຼຽນໄຊໃຫ້ກົມກອງ - ບຸນຄົນດີເດັ່ນ ໃນຂະບວນການລຶບລ້າງຄວາມບໍ່ຮູ້ໜັງສື
ສສກ ປະດັບຫຼຽນໄຊໃຫ້ກົມກອງ - ບຸນຄົນດີເດັ່ນ ໃນຂະບວນການລຶບລ້າງຄວາມບໍ່ຮູ້ໜັງສື
ກະຊວງສຶກສາທິການ ແລະ ກິລາ (ສສກ) ໄດ້ຈັດພິທີປະດັບຫຼຽນໄຊໃຫ້ກົມກອງ ແລະ ບຸກຄົນດີເດັ່ນ ໃນຂະບວນການລຶບລ້າງຄວາມບໍ່ຮູ້ໜັງສື, ຍົກລະດັບຊັ້ນປະຖົມສຶກສາບຳລຸງ ແລະ ສ້າງໂຮງຮຽນຊັ້ນມັດທະຍົມສຶກສາປອດສິ່ງເສບຕິດ 5 ສົກຮຽນ ໃນວັນທີ 8 ກັນຍາ ຜ່ານມາ ທີ່ຫ້ອງປະຊຸມມະຫາວິທະຍາໄລແຫ່ງຊາດ, ໂດຍໃຫ້ກຽດເປັນປະທານຂອງທ່ານ ນາງ ແສງເດືອນ ຫຼ້າຈັນທະບູນ ກຳມະການສູນກາງພັກ, ເລຂາຄະນະບໍລິຫານງານພັກ, ລັດຖະມົນຕີກະຊວງສຶກສາທິການ ແລະ ກິລາ, ມີຮອງລັດຖະມົນຕີ, ຜູ້ຊ່ວຍລັດຖະມົນຕີກະຊວງ ສສກ, ບັນດາການນຳພັກ-ລັດ, ອະດີດການນຳກະຊວງ, ພະນັກງານອາວຸໂສ, ຫົວໜ້າ-ຮອງຫົວໜ້າກົມ, ພາກສ່ວນທີ່ກ່ຽວຂ້ອງ ແລະ ພະນັກງານເຂົ້າຮ່ວມ.
ໂອກາດດັ່ງກ່າວ, ທ່ານ ປອ. ກ້າ ສະເຫຼີມສຸກ ຫົວໜ້າກົມການສຶກສານອກໂຮງຮຽນ ກະຊວງສຶກສາທິການ ແລະ ກິລາ ໄດ້ກ່າວບົດສະຫຼຸບຜົນສຳເລັດວຽກງານລຶລ້າງຄວາມບໍ່ຮູ້ໜັງສື ແລະ ບຳລຸງຍົກລະດັບການສຶກສາຊັ້ນປະຖົມຢູ່ ສປປ ລາວ ໃນໄລຍະຜ່ານມາ, ເຊິ່ງຜ່ານການຈັດຕັ້ງປະຕິບັດຂະບວນການຮຽນ-ການສອນ ແລະ ຕິດຕາມປະເມີນຜົນຕົວຈິງ ເຫັນວ່າປະຊາຊົນກຸ່ມເປົ້າໝາຍສາມາດຮຽນຈົບຫຼັກສູດທີ່ກະຊວງສຶກສາທິການ ແລະ ກິລາ ວາງອອກ ແລະ ທຸກແຂວງ, ນະຄອນຫຼວງວຽງຈັນ ສາມາດຈັດພິທີປະກາດຈົບຊັ້ນສຶກສາບຳລຸງທົ່ວປະເທດຂອງຕົນ. ມາຮອດປັດຈຸບັນນີ້, ປະຊາກອນໃນເກນອາຍຸ 15-45 ປີ ໄດ້ຈົບລຶບລ້າງຄວາມບໍ່ຮູ້ໜັງສື ແລະ ຈົບຊັ້ນປະຖົມບຳລຸງ ທັງໝົດ 640.743 ຄົນ ເປັນຍິງ 338.739 ຄົນ. ສະຫຼຸບລວມແລ້ວ ການຈັດຕັ້ງການຮຽນ-ການສອນບຳລຸງຍົກລະດັບການສຶກສາໃຫ້ປະຊາຊົນບັນດາເຜົ່າໃນກຸ່ມເປົ້າໝາຍອາຍຸ 15-45 ປີໃຫ້ຈົບຊັ້ັນປະຖົມສຶກສາ ໄດ້ມີຜົນສຳເລັດຕາມຄາດໝາຍ ແລະ ເວົ້າໄດ້ວ່າ ປະຊາຊົນລາວບັນດາເຜົ່າໃນທົ່ວປະເທດ ໂດຍທົ່ວໄປມີລະດັບການສຶກສາຈົບຊັ້ນປະຖົມສຶກສາ ແລະ ຖືວ່າ ສປປ ລາວ ສາມາດບັນລຸເປົາໝາຍສະຫັດສະຫວັດດ້ານການພັດທະນາ (ເປົ້າໝາຍທີ 2) ໂດຍພື້ນຖານ.
ຜົນສຳເລັດດັ່ງກ່າວ, ກໍ່ຍ້ອນດ້ວຍຄວາມຮັບຜິດຊອບຂອງຄະນະພັກ, ອຳນາດການປົກຄອງທ້ອງຖິ່ນ ແລະ ອົງການຈັດຕັ້ງທັງພາກລັດ ແລະ ເອກະຊົນທຸກພາກສ່ວນໃນສັງຄົມ ບວກໃສ່ກັບຄວາມພະຍາຍາມ, ຄວາມຕັ້ງໃຈ, ຄວາມຢາກຮູ້, ຢາກຮຽນຂອງຜູ້ຮຽນ ແລະ ການສະໜັບສະໜູນດ້ານງົບປະມານຈາກລັດຖະບານ, ຈາກຄູ່ຮ່ວມພັດທະນາ, ອົງການຈັດຕັ້ງສາກົນ ນັບທັງອົງການຈັດຕັ້ງທີ່ບໍ່ສັງກັດລັດຖະບານ.
ຂະນະທີ່, ທ່ານ ບຸນສຸກ ທິລະສັກ ຫົວໜ້າກົມພະລະ ແລະ ສິລະປະສຶກສາ ກະຊວງສຶກສາທິການ ແລະ ກິລາ ກໍ່ໄດ້ກ່າວບົດສະຫຼຸບຕີລາຄາ ແລະ ຮັບຮອງໂຮງຮຽນຊັ້ນມັດທະຍົມສຶກສາປອດສິ່ງເສບຕິດ 5 ສົກຮຽນຕໍ່ກັນ 2011-2016 ແລະ ແຜນໃນຕໍ່ໜ້າ, ໂດຍປະຕິບັດຕາມຂໍ້ຕົກລົງຂອງທ່ານລັດຖະມົນຕີ ກະຊວງສຶກສາທິການ ແລະ ກິລາ ແມ່ນໄດ້ມອບຄວາມຮັບຜິດຊອບໂຄງການດັ່ງກ່າວນີ້ໃຫ້ພະແນກສຶກສາທິການ ແລະ ກິລາແຂວງ ແລະ ນະຄອນຫຼວງວຽງຈັນ ເປັນເຈົ້າການສືບຕໍ່ຈັດຕັ້ງປະຕິບັດໂຄງການສ້າງໂຮງຮຽນມັດທະຍົມສຶກສາປອດສິ່ງເສບຕິດ ນັບແຕ່ສົກຮຽນ 2016-2017 ເປັນຕົ້ນໄປ. ສ່ວນຂັ້ນມະຫາພາກ ຂັ້ນກະຊວງຈະເຮັດໜ້າທີ່ຊ່ວຍເຫຼືອຕິດຕາມກວດກາປະເມີນຜົນຮ່ວມ, ຈັດຕັ້ງເຊື່ອມຊຶມເອກະສານ ແລະ ຜັນຂະຫຍາຍຄຳສັ່ງຕ່າງໆຂອງພັກ ແລະ ລັດຖະບານກ່ຽວກັບການຕ້ານ ແລະ ສະກັດກັ້ນຢາເສບຕິດ, ປັບປຸງນິຕິກຳໃຫ້ສອດຄ່ອງ ແລະ ແທດເໝາະກັບສະພາບຄວາມເປັນຈິງ ໂດຍສົມທົບກັບພາກສ່ວນທີ່ກ່ຽວຂ້ອງ, ສ້າງໂຮງຮຽນຊັ້ນມັດທະຍົມສຶກສາໃຫ້ກາຍເປັນໂຮງຮຽນປອດສິ່ງເສບຕິດໃຫ້ໄດ້ 90 ເປີເຊັນ ໃນປີ 2020, ເຊິ່ງປັດຈຸບັນສຳເລັດແລ້ວ 1.367 ແຫ່ງ ຄິດເປັນ 82,60 ເປີເຊັນ ໂດຍຈັດສັນໄປເປັນແຕ່ລະປີ ອີງໃສ່ແຜນຍຸດທະສາດທີ່ໄດ້ກຳນົດໄວ້.
ພ້ອມກັນນັ້ນ, ທ່ານ ນາງ ແສງເດືອນ ຫຼ້າຈັນທະບູນ ກໍ່ໄດ້ກ່າວຍ້ອງຍໍຊົມເຊີຍຕໍ່ທຸກພາກສ່ວນ ແລະ ທຸກໆທ່ານທີ່ຕັ້ງໜ້າສຸມໃສ່ວຽກງານການລຶບລ້າງຄວາມບໍ່ຮູ້ໜັງສື, ການຍົກລະດັບຊັ້ນປະຖົມສຶກສາບຳລຸງ ແລະ ສ້າງໂຮງຮຽນຊັ້ນມັດທະຍົມສຶກສາປອດສິ່ງເສບຕິດ.
ຫຼັງຈາກນັ້ນ, ທ່ານ ນາງ ແສງເດືອນ ຫຼ້າຈັນທະບູນ ແລະ ທ່ານ ຮສ.ປອ ຄຳຜາຍ ສີສະຫວັນ ຮອງລັດຖະມົນຕີ ກະຊວງສຶກສາທິການ ແລະ ກິລາ ກໍ່ໄດ້ໃຫ້ກຽດປະດັບຫຼຽນໄຊ ແລະ ມອບໃບຍ້ອງຍໍໃຫ້ກົມກອງ ແລະ ບຸກຄົນດີເດັ່ນ ໃນຂະບວນການລຶບລ້າງຄວາມບໍ່ຮູ້ໜັງສື, ຍົກລະດັບຊັ້ນປະຖົມສຶກສາບຳລຸງ ແລະ ສ້າງໂຮງຮຽນຊັ້ນມັດທະຍົມສຶກສາປອດສິ່ງເສບຕິດ 5 ສົກຮຽນຢ່າງສົມກຽດ.